Man en sy beste vriend 'wag vir mekaar' | Netwerk24
Man en sy beste vriend 'wag vir mekaar'
Deur Neil Retief, Kimberley 29 Augustus 2018 00:01
Ons was in Lesotho om te gaan ski.
Oudergewoonte het ek gekyk hoe my vrou en ons twee beste vriende teen die skihellings afrol, gly en val.
Inteendeel, dit was allesbehalwe ski.
Die een oggend vroeg was ek op pad na die kombuis om koffie te soek en kom op 'n baie bejaarde man en 'n nog meer bejaarde hond af wat saam na die sneeubedekte berge staan en kyk.
Die hond wankel letterlik op haar bene van ouderdom en ek soek woorde om vir die twee te sê. Al waaraan ek kon dink, was "she is a big dog, isn't she?''
Met deernis het die man oor die hond se kop gevryf terwyl sy met oë vol vertroue soos net 'n hond 'n mens kan vertrou na hom kyk terwyl die stertjie effens waai.
Sy woorde sal ek nooit vergeet nie. "I am waiting for her and she is waiting for me."
My woorde was op, ek het net vir hom geknik, saggies sy arm gedruk en terwyl ek wegstap, het die ysige windjie die enkele traan op my wang laat vries.